《章序臣得铜雀砚属余作诗》
宋代·何薳

阿瞒恃奸雄，挟汉令天下。惜时无英豪，磔裂异肩踝。

终令盗坏土，埏作三台瓦。虽云当涂高，会有食槽马。

人愚瓦何罪，沦蛰翳梧槚。锡花封雨苔，鸳彩晦云罅。

当时丹油去，实非谋诸野。因之好奇士，探琢助挥写。

归参端歙材，坚泽未渠亚。章侯捐百金，访获从吾诧。

兴亡何复论，徒足增忿骂。但嗟瓦砾微，亦以材用舍。

徒令瓴甓馀，当擅琼瑰价。士患德不修，不忧老田舍。

作者简介：（1077—1145）宋建州浦城人，字子远，一字子楚，号韩青老农。何去非子。晚年居富阳韩青谷。有《春渚纪闻》。